**10/1/2008**

**Nr 3/2008**

**Nr 3/2008

Høstens PEN-arrangementer på Litteraturhuset**

**FNs holdning til yttringsfrihet og religionskritikk**I mars 2008 vedtok FNs menneskerettsråd to resolusjoner om religionskritikk. Norsk PEN er bekymret over ordlyden i disse, idet angrep på eller kritikk av religion ikke lenger vil være beskyttelse av FN. MR-rådets oppgave kan nå bli å begrense, ikke beskytte ytringsfriheten.  Vi inviterer til debatt om forholdet mellom "defamation" og retten til kritikk.  Stortingspresident Torbjørn Jagland og generalsekretær Per Edgar Kokkvold i Norsk Presseforbund vil først belyse konsekvensene av resolusjonene.  Ordstyrer: Anders Heger.  Torsdag 30. oktober kl 10.00 - NB flyttet til Wergeland, 1. etg.

**Fengslede Forfatterers Dag - utdeling av Ossietzkyprisen**Denne dagen markeres av PEN-sentere over hele verden.  Norsk PEN presenterer en rekke fengslede forfattere som vi forsøker å hjelpe gjennom internasjonale kampanjer. Årets forfattere er Eynullah Fatullayev (Azerbaijan), Tsering Woeser (China), Mohammad Sadiq Kabudvand (Iran), Melissa Rocío Patiño Hinostroza (Peru) og dramatiker, skuespillere og stab for oppsetningen av - The Crocodile of Zambezi  (Zimbabwe).  Samtlige vil bli nærmere presentert på arrangementet.
Norsk PENs leder, Anders Heger, deler ut Ossietzkyprisen, Norsk PENs pris for fremragende innsats for ytringsfriheten og det blir holdt en tale til prisvinner. Torsdag 13. november kl 12.00 - Nedjma

**Bokmessen på Lillestrøm 21. - 23. november**Norsk PEN presenterer ni fribyforfattereI mange land i verden trues og forfølges forfattere og skribenter når de bruker sin rett til å ytre seg fritt.  På 1990-tallet ble det derfor etablert et nettverk av byer over hele verden der forfulgte forfattere kunne få midlertidig opphold, beskyttelse og arbeidsmuligheter.  Norge har pr. idag åtte slike fribyer og nye dukker stadig opp.  I forbindelse med Bokmessen på Lillestrøm benytter Norsk PEN anledningen til å presentere ni tidligere og nåværende fribyforfattere gjennom opplesninger eller intervjuer. De ni forfatterne som vil bli presentert er (opprinnelsesland og norsk friby i parentes):  Fredag: Musa Mutaev (Tsjetsjenia/ Trondheim), Easterine Iralu (Nagaland, India/Tromsø) og Mansur Rajih (Jemen/Stavanger). Lørdag: Soudabeh Alishahi (Iran/Oslo), Gilles Dossou-Gouin (Benin/Molde) og Chenjerai Hove (Zimbabwe/Stavanger).  Søndag: Salah Ali (Irak/Kristiansand), Basim Mardan (Irak/Skien), Nada Yusif (Irak/Molde).  Presentasjonen finner sted hver formiddag kl 11.00 på Forfatterscenen.  Ytterligere informasjon finnes på: <http://www.messe.no/no/nv/prosjekt/Bok/>

**PEN-kongress i Bogota**Norsk PENs leder, Anders Heger og generalsekretær Carl Morten Iversen var delegater under International PENs 74. kongress som fant sted i Bogota, Columbia fra 18. til 22. september.  Kongressen var en erstatning for en planlagt kongress som dessverre ikke lot seg gjennomføre i Mexico, og var derfor noe kortere enn normalt.  Norsk PEN hadde bidratt til opprettelsen av Etiopisk PEN og sikret økonomiske midler slik at en representant for det nye senteret, som ble
enstemmig innvotert, kunne være til stede i Bogota.  Det internasjonale styrets nordiske representant, Elisabeth Nordgren (Finsk PEN), gikk ut av styret etter to perioder.  Hennes plass i styret gikk til den kinesiske poeten Yang Lian (Independent Chinese PEN).  Kongressen vedtok en rekke resolusjoner som uttrykte kritikk av forholdene for ytringsfrihet i blant annet Iran, Vietnam, Russland, Zimbabwe og Afghanistan.  I tillegg hadde International PENs mange komiteer og nettverk egne møter, og Norsk PEN ble valgt til ny leder for det internasjonale "Writers in Exile Network".

**Global Forum on Freedom of Expression**Den mexikanske MR-forkjemperen Lydia Cacho Ribeiro, professor Tariq Ramadan, forfatteren Irshad Manji, tidligere medlem av det afghanske parlamentet Malalai Joya, den kinesiske journalisten og aktivisten Hang Dongfang, den tidligere Guantanamo-fangen Sami al Haj, forfatteren Nadime Gordimer og FNs spesialrapportør på ytringsfrihet, Frank La Rue, er blant talerne som har bekreftet at de kommer til Oslo den første uken av juni neste år.
    Global Forum for Freedom of Expression er et samarbeid mellom Norsk PEN, ytringsfrihetsnettverket IFEX og Institusjonen Fritt Ord.  Den åpne delen av Forumet (3. - 6. juni) vil berøre et bredt spekter av sensur- og ytringsfihetsproblematikk gjennom forelesninger, seminarer og workshops og mer målrettet "training" innenfor alt fra internett og webdesign til lovgivning om æreskrenkelser og fri tilgang til informasjon.
    I løpet av oktober vil et foreløpig program være tilgjengelig på forumets nettsider -<http://www.expressionforum.org/> - også på spansk og fransk.  Det vil være klart for påmelding og registrering over internett fra november 2008.

**Internasjonal poesikonkurranse**Våre kolleger i Trieste PEN senter har utlyst en internasjonal poesikonkurranse med frist for deltagelse 9. januar 2009.  Konkurransen er åpen for alle poeter under 30 år.  Deltagelse er gratis og dikt som sendes inn må være på originalspråket og i engelsk oversettelse og ikke tidligere publisert.  Nærmere informasjon om konkurransen kan fås ved henvendelse til Norsk PEN eller på denne lenken: <http://www.castellodiduinopoesia.it/frameeng.asp>

**Henvendelse til russiske myndigheter**I forbindelse med den stille markeringen 7. oktober, to år etter drapet på Anna Politkovskaya, leverte de samarbeidende organisasjonene (Amnesty International Norge, Norsk Journalistlag, Den Norske Helsingforskomité, Human Rights House Foundation, Den norske Forleggerforening og Norsk PEN) en felles henvendelse til den russiske ambassadøren, der vi ba russiske myndigheter få en slutt på straffefriheten i forbindelse med de mange drapene på journalister i Russland.  Vi ba også om at man sørget for at rettsaken knyttet til drapet på Anna Politkovskaja følger rettsstatsprinsippene og at rettssakshøringene er åpne for pressen.